Siklós József: A börtönőr meglepődik
(Ap.Csel. 16:11-26)

Filippi dohos tömlöcében
sok rab volt már kezem ügyében.

Láttam foglyot, ki szökni készül,
átkozódik, míg belekékül,

agyában forr új bűnös terve,
míg földön hever összeverve,

vagy konokul zárul be szája,
így zuhan tompa ájulásba ...

- De ma este két foglyot hoztak,
véresre vertek, megbotoztak ...

Pál, Silás ... lábuk kalodába'
merő seb mindkettőnek háta -
s titkos örömforrásra leltek:
Istent dicsérve énekelnek!